เตือนรับซื้อเอิร์ธ10สต.ไม่เหมาะสม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ก.ล.ต.เตือนผู้ถือหุ้นระวังคำเสนอซื้อ EARTH ราคาซื้อ ไม่เป็นไปตามเกณฑ์ 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งเตือนนักลงทุนใช้ข้อมูลคำเสนอซื้อหลักทรัพย์ บริษัท เอ็นเนอร์ยี่ เอิร์ธ (EARTH) ด้วยความระมัดระวัง เนื่องจากคำเสนอโดยกลุ่มพิหเคนทร์ 5 ราย และนายขจรพงศ์ คำดี เมื่อวันที่ 23 ธ.ค.ที่ผ่านมา กำหนดราคา 0.10 บาท ไม่เป็นไปตามเกณฑ์การเข้าถือหลักทรัพย์เพื่อครอบงำกิจการ
ทั้งนี้ ผู้ทำคำเสนอซื้อ ระบุว่าเป็นราคาที่ได้มาในช่วง 90 วันก่อนยื่นคำเสนอซื้อ แต่ผู้ทำคำเสนอซื้อได้มาด้วยการนำหุ้น บริษัทเอ็นเนอร์ยี่ เพอร์เฟค (EPCL) ไปแลก ผู้ทำคำเสนอซื้อจึงกำหนดราคาซื้อ โดยอ้างอิงมูลค่ายุติธรรมของหุ้นที่นำไปแลก คูณด้วยอัตราการแลกหุ้น เป็นไปตามประกาศ ก.ล.ต. 
“ผู้ทำคำเสนอซื้อและที่ปรึกษาการเงิน ไม่ได้ใช้วิธีการดังกล่าวในการกำหนดราคาซื้อ จึงให้ผู้ทำคำเสนอซื้อ บริษัท ฟินเน็กซ์ แอ๊ดไวเซอรี่ ผู้จัดเตรียมคำเสนอซื้อ แก้ไขราคา ขยายระยะเวลารับซื้อออกไปอย่างน้อย 15 วัน ภายหลังแก้ไขราคาเสนอซื้อ รวมทั้งเปิดเผยข้อมูลคำเสนอซื้อให้ครบถ้วนชัดเจนโดยเร็ว” ก.ล.ต.ระบุ 
นายขจรพงศ์ คำดี กรรมการผู้จัดการ EARTH กล่าวว่า มอบหมายให้ที่ปรึกษาการเงิน เข้าหารือ ก.ล.ต. พยายามให้จบเร็วและให้ความเป็นธรรมกับผู้ถือหุ้นเดิมทุกฝ่าย ถ้าจำเป็นปรับราคาก็ต้องทำตามคำแนะนำ ก.ล.ต. แต่ตอนนี้คาดเดาไม่ได้ว่าตัวเลขจะจบตรงไหน ต้องรอ 12 วันนี้
สำหรับราคา 0.10 บาท เป็นประเมินจากหุ้นแอ๊ดวานซ์เพ้นท์ (APC) เป็นศูนย์ เพราะไม่มีการซื้อขายมานาน และการเพิ่มทุนของผู้ถือหุ้นกลุ่มใหม่